b'\n_START_ARTICLE_\nNorge p\xc3\xa5 langs\n_START_SECTION_\nForhistorie\n_START_PARAGRAPH_\nPlanene om \xc3\xa5 lage en stafett startet p\xc3\xa5 rovernes landsleir i Mandal i 1948. En flokk rovere fra speiderleiren p\xc3\xa5 sj\xc3\xb8sanden i 1948 kommer sammen ved et tjern inne i heiene nord for Mandal og 3 \xc3\xa5r senere realiseres planen om en roverstafett fra Lindesnes til Nordkapp med en budstikke fra kronprins Olav. _NEWLINE_Norsk Speidergutt-Forbund besluttet etter Rover Moot i 1949 \xc3\xa5 g\xc3\xa5 inn for \xc3\xa5 arrangere et slikt tiltak. Stafetten gikk av stabelen som en del av Norsk Speidergutt-Forbunds 40-\xc3\xa5rsjubileum._NEWLINE_Da stafetten gikk av stabelen i 1951 satt Calle Godske fra Bergen, Bjarne Indgjerd fra Larvik og John Eid Olsen fra Harstad i hovedkomit\xc3\xa9en. For S\xc3\xb8rlandet var Kaare Steel Gross fra Kristiansand kontaktmann, og for \xc3\x98stlandet John H. Larsen Rosto fra Oslo, for Tr\xc3\xb8ndelag Gunnar Groven fra Overhalla, for Nordland Gustav F. Moe fra Bod\xc3\xb8, for Troms Ewald Larsen og kontaktmann for Finnmark var Carl v.d. Hagen fra Honningsv\xc3\xa5g. _NEWLINE_Roverstafetten skulle g\xc3\xa5 som et h\xc3\xa5ndtrykk fra speider til speider langs hele Norge. Det var planen at f\xc3\xb8rst og fremst skulle de voksne roverne delta, men mange steder var ikke roverarbeidet kommet i gang, eller folk bodde for spredt til at en kunne regne med roverne. P\xc3\xa5 slike etapper skulle speiderledere og speidere over 16 \xc3\xa5r f\xc3\xa5 delta. Det var planlagt 22 etapper p\xc3\xa5 S\xc3\xb8rlandet i tiden 15. - 25. juni, 16 etapper p\xc3\xa5 \xc3\x98stlandet i tiden 26. juni - 3. juli, 18 etapper i Tr\xc3\xb8ndelag i tiden 4.-12. juli, 26 etapper i Nordland i tiden 13.-25. juli, 18 etapper i Troms i tiden 26. juli-3. august og 12 etapper i Finnmark i perioden 4-9. august. Tilsammen 112 etapper p\xc3\xa5 3 mil hver. Etappene skulle gjennomf\xc3\xb8res p\xc3\xa5 12 timer og det skulle helst v\xc3\xa6re to og to p\xc3\xa5 hver etappe. 3-400 speidere skulle delta.\n_START_SECTION_\nFra Lindesnes og nordover\n_START_PARAGRAPH_\nF\xc3\xb8rste etappe ble g\xc3\xa5tt av speidere fra Mandal og gikk p\xc3\xa5 tvers av s\xc3\xb8rlandsdalene.  Den gikk fra Lindesneshalv\xc3\xb8ya til Lenefjord.  Stafetten passerte Skjeggedal med sitt gamle stabbur av kjempet\xc3\xb8mmer med metertykke stokker i veggene.  En g\xc3\xa5rd som den gangen stafetten gikk l\xc3\xa5 tre timer fra bygda og var uten elektrisk str\xc3\xb8m.  Stafetten gikk videre over S\xc3\xb8rlandsheiene.  Turen gikk videre gjennom beverstr\xc3\xb8kene i Telemark og passerte Homeland. _NEWLINE_I Telemark ble budstikka s\xc3\xa5 padlet oppover hele Nisservatn med \xc2\xabGyldne Bever\xc2\xbb. Padleturen startet ved Naurak i s\xc3\xb8renden av Nisservatn._NEWLINE_Turen over Tj\xc3\xb8nstaul og Skorvefjell gikk 700 meter opp, 400 meter ned, igjen 700 meter opp og 200 meter ned og ble fullf\xc3\xb8rt etter oppskriften. Mot Langfonn vasser de i tjukk sn\xc3\xb8 og tett skodde. Ved Langfonn m\xc3\xb8tes stien fra Tuddal og fra Svineroi og den f\xc3\xb8rer til Gaustadtoppen, men p\xc3\xa5 grunn av skarp vind, sm\xc3\xa5regn og skodde ble toppturen sl\xc3\xb8yfet. Etappen Tuddal-Rjukan ble gjennomf\xc3\xb8rt i rute.\n_START_SECTION_\nS\xc3\xb8r-Norge\n_START_PARAGRAPH_\nTuren g\xc3\xa5r gjennom Eggedal hvor b\xc3\xa5de Theodor Kittelsen og Christian Skredsvig bodde og malte fra egnen. Christian Bache i etappe 18 forteller historien om Drit-Ola som hadde hjulpet til \xc3\xa5 mure peisen til Kittelsen. Kittelsen hadde s\xc3\xa5 avbildet Ola p\xc3\xa5 peisen og over figuren skrevet \xc2\xabDenne peis er muret af Drit-Ola\xc2\xbb. N\xc3\xa5r s\xc3\xa5 Ola kom p\xc3\xa5 bes\xc3\xb8k fikk Kittelsen og konen Inga det travelt med \xc3\xa5 avlede Ola og gi Kittelsen tid til \xc3\xa5 forandre inskripsjonen til: \xc2\xabDenne Peis er muret af den bekjendte Ola Plassen\xc2\xbb f\xc3\xb8r Ola kommer inn i stua og f\xc3\xa5r beundre peisen og inskripsjonen. _NEWLINE_Stafetten drar gjennom Vest-Oppland til Gudbrandsdalen og er innom Bj\xc3\xb8rnsons Aulestad i Gausdal. De m\xc3\xb8ter Mikkjel F\xc3\xb8nhus og kommer etterhvert opp i Hirkj\xc3\xb8lstr\xc3\xb8ket over 780 meter over havet. Et skogbart felt kalt \xc2\xabHeden\xc2\xbb. De krysser \xc3\x98sterdalen og fra Tronfjell g\xc3\xa5r det \xc3\xb8stover forbi Tyldal. _NEWLINE_Stafetten passerer R\xc3\xb8ros kopperverk. Ved R\xc3\xb8ros ligger Hol\xc3\xb8ydal hvor det fortsatt er d\xc3\xa5rlig med vei og ingen str\xc3\xb8m. P\xc3\xa5 etappe 36 kommer stafetten inn i grensetraktene mot Sverige og passerer Stugudalen. Laget ga opp Syltoppen men tok en liten svingtur til Sylstugan i Sverige f\xc3\xb8r de gikk tilbake til Norge.  De kommer opp p\xc3\xa5 R\xc3\xb8rosvidda og etter Sylenestr\xc3\xb8ket kommer de ned i Tr\xc3\xb8ndelagsskogene. _NEWLINE_Gress\xc3\xa5mo som de passerer har 2,5 mil til n\xc3\xa6rmeste faste bosetting og ingen str\xc3\xb8m, men radio har de bare de har f\xc3\xa5tt ladet batteriene.\n_START_SECTION_\nNordland\n_START_PARAGRAPH_\nDrar inn i Nordland. Over B\xc3\xb8rgefjell g\xc3\xa5r stafetten i graut og stafetten g\xc3\xa5r videre gjennom Hattfjelldalen._NEWLINE_Stafetten krysser Saltfjellet og Nordlandsbanen der den forel\xc3\xb8pig stopper, ved L\xc3\xb8nsdal stasjon. Her finnes enn\xc3\xa5 rester av kirkeg\xc3\xa5rder hvor serbiske og russiske krigsfanger ble arbeidet i hjel under andre verdenskrig. _NEWLINE_De stikker innom Pauline, datter til Sulitjelmas f\xc3\xb8rste nybrottsmann, p\xc3\xa5 Tver\xc3\xa5mo g\xc3\xa5rd ved Sulitjelma. _NEWLINE_I Bonn\xc3\xa5ssj\xc3\xb8en fikk de motorb\xc3\xa5t innover Leirfjord til Kroken og fulgte s\xc3\xa5 jernbanelinjen opp til Kobbvatnet. en jernbanelinje som tyskerne planla at skulle f\xc3\xb8re Nordlansbanen videre. I 1943-44 l\xc3\xa5 det 700 russere med sine voktere p\xc3\xa5 g\xc3\xa5rden Lappstorvik. _NEWLINE_De kommer til Hellemobotn ved Draugelva. De passerer Ofotfjorden og Narvik hvor det p\xc3\xa5 havna ble senket 45 krigs- og handelsskip i april 1940. De f\xc3\xb8lger fjellkjeden veggen p\xc3\xa5 nordsiden av Ofotfjorden videre.\n_START_SECTION_\nTroms\n_START_PARAGRAPH_\nI Troms blir terrenget lettere \xc3\xa5 g\xc3\xa5 og lengre nord kommer de til Bardu, M\xc3\xa5lselv og Reisadalen og passerer Norges nordligste furuskog i Stabbursdalen. Bardu er befolket av folk som har g\xc3\xa5tt lengre og tyngre enn deltagerne i stafetten. H\xc3\xa5gen Larsen p\xc3\xa5 H\xc3\xa5kstad kom fra Tydal og hadde g\xc3\xa5tt de meste av de hundre milene fra Tynset til bardu med kista p\xc3\xa5 en kjelke bak seg. N\xc3\xa6r grensen kommer s\xc3\xa5 stafetten til Frihetsli.  _NEWLINE_Overalt er elvene stafettens store problem, s\xc3\xa6rlig i Troms. Ved Treriksr\xc3\xb8ysa m\xc3\xb8tte de et lag svenske speidere som hadde kommet for \xc3\xa5 se p\xc3\xa5 stafetten.  P\xc3\xa5 toppen av grensefjellet Sikka litt s\xc3\xb8r for Treriksr\xc3\xb8ysa veksler budstikka stafettlag og det b\xc3\xa6rer nordover til Helligskogen. _NEWLINE_N\xc3\xa5r et lag fors\xc3\xb8ker \xc3\xa5 f\xc3\xa5 tips av en same om veien fra Helligskogen til K\xc3\xa5fjord og samen f\xc3\xa5r h\xc3\xb8re at de aldri har v\xc3\xa6rt der f\xc3\xb8r, svarer han kort og bestemt: \xc2\xabDa kommer dokker no ikkje til K\xc3\xa5fjord i det heile!\xc2\xbb. Stafetten kom til K\xc3\xa5fjord, men det siste stykket var stup i stup og tre ganger kom de halvveis ned for s\xc3\xa5 \xc3\xa5 m\xc3\xa5tte g\xc3\xa5 opp igjen.\n_START_SECTION_\nFinnmark\n_START_PARAGRAPH_\nAlt hadde g\xc3\xa5tt uten uhell, men da stafetten skulle krysse gensen mellom Troms og Finnmark litt s\xc3\xb8r for Alta s\xc3\xa5 det stygt ut til at de hadde mistet hverandre. De setter i gang sikringstiltak, fly og mannskap, men det kommende laget blir funnet av en syklist. De hadde g\xc3\xa5tt to etapper, med lite s\xc3\xb8vn 36 timer i fjellet, tung oppakning og d\xc3\xa5rlige kart. Aldersgrensen som var satt for deltagerne var 16 \xc3\xa5r, men dette laget bestod av tre gutter p\xc3\xa5 13-14 \xc3\xa5r; en av stafettens prestasjoner. _NEWLINE_Stafetten var 16 timer forsinket selv om de hadde satt av ekstra tid i Finnmark var v\xc3\xa6ret grisete og etappene lange og stadig nye elver m\xc3\xa5tte krysses. Stabburselva var en av de verste. \xc2\xabStafetten forsinket, skodde i fjellet, vanskelig \xc3\xa5 finne vekslingsplassene\xc2\xbb var beskjeden som kom gang p\xc3\xa5 gang fra de siste finnmarksetappene. P\xc3\xa5 Nordkapp ventet mange gjester p\xc3\xa5 oppm\xc3\xb8tet natten mellom 4. og 5. august.'